विष्णुस्मृतिः/अष्टषष्ठितमोऽध्यायः
चन्द्रार्कोपरागे नाश्नीयात् । । ६८.१  । ।

स्नात्वा मुक्तयोरश्नीयात् । । ६८.२  । ।

अमुक्तयोरस्तं गतयोः स्नात्वा दृष्ट्वा चापरेऽह्नि  । । ६८.३  । ।

न गोब्राह्मणोपरागेऽश्नीयात् । । ६८.४  । ।

न राज्ञो व्यसने  । । ६८.५  । ।

प्रवसिताग्निहोत्री यदाग्निहोत्रं कृतं मन्यते तदाश्नीयात् । । ६८.६  । ।

यदा कृतं मन्येत वैश्वदेवं अपि  । । ६८.७  । ।

पर्वणि च यदा कृतं मन्येत पर्व  । । ६८.८  । ।

नाश्नीयाच्चाजीर्णे  । । ६८.९  । ।

नार्धरात्रे  । । ६८.१०  । ।

न मद्याह्ने  । । ६८.११  । ।

न संध्ययोः  । । ६८.१२  । ।

नार्द्रवासाः  । । ६८.१३  । ।

नैकवासाः  । । ६८.१४  । ।

न नग्नः  । । ६८.१५  । ।

नोदके  । । ६८.१६  । ।

नोत्कुटकः  । । ६८.१७  । ।

न भिन्नासनगतः  । । ६८.१८  । ।

न च शयनगतः  । । ६८.१९  । ।

न भिन्नभोजने  । । ६८.२०  । ।

नोत्सङ्गे  । । ६८.२१  । ।

न भुवि  । । ६८.२२  । ।

न पाणौ  । । ६८.२३  । ।

लवणं च यत्र दद्यात्तन्नाश्नीयात् । । ६८.२४  । ।

न बालकान्निर्भत्सेयन् । । ६८.२५  । ।

नैको मृष्टं  । । ६८.२६  । ।

नोद्धृतस्नेहं  । । ६८.२७  । ।

न दिवा धानाः  । । ६८.२८  । ।

न रात्रौ तिलसंबन्धं  । । ६८.२९  । ।

न दधिसक्तून् । । ६८.३०  । ।

न कोविदारवटपिप्पलशाणशाकं  । । ६८.३१  । ।

नादत्त्वा  । । ६८.३२  । ।

नाहुत्वा  । । ६८.३३  । ।

नानार्द्रपादः  । । ६८.३४  । ।

नानार्द्रकरमुखश्च  । । ६८.३५  । ।

नोच्छिष्टश्च घृतं आदद्यात् । । ६८.३६  । ।

न चन्द्रार्कतारका निरीक्षेत  । । ६८.३७  । ।

न मूर्धानं स्पृशेत् । । ६८.३८  । ।

न ब्रह्म कीर्तयेत् । । ६८.३९  । ।

प्राङ्मुखोऽश्नीयात् । । ६८.४०  । ।

दक्षिणामुखो वा  । । ६८.४१  । ।

अभिपूज्यान्नं  । । ६८.४२  । ।

सुमनाः स्रग्व्यनुलिप्तश्च  । । ६८.४३  । ।

न निःशेषकृत्स्यात् । । ६८.४४  । ।

अन्यत्र दधिमधुसर्पिःपयःसक्तुपलमोदकेभ्यः  । । ६८.४५  । ।

नाश्नीयाद्भार्यया सार्धं नाकाशे न तथोत्थितः   ।
बहूनां प्रेक्षमाणानां नैकस्मिन्बहवस्तथा   । । ६८.४६  । ।

शून्यालये वह्निगृहे देवागारे कथंचन   ।
पिबेन्नाञ्जलिना तोयं नातिसौहित्यं आचरेत् । । ६८.४७  । ।

न तृतीयं अथाश्नीत न चापथ्यं कथंचन   ।
नातिप्रगे नातिसायं न सायं प्रातराशितः   । । ६८.४८  । ।

न भावदुष्टं अश्नीयान्न भाण्डे भावदूषिते   ।
शयानः प्रौढपादश्च कृत्वा चैवावसक्थिकाम्  । । ६८.४९  । ।